उस निक्की निक्की गल्ल अम्मां गी सनाई ही ते खबरै इस्सै करी उसदी अम्मां नैं जागत जम्मनै पर ओह्‌दे नां दा सुलक्खना बोल बोल्लेआ हा, चिडू। नां उसगी छैल लग्गा हा, सेआनपू बी बिंद-बिंद हस्सी ही नां सुनी, ओ इक नजर कोल पेदे जागता गी दिखदी ते फही अक्खीं मीटी दमालै दे दब्बड़ैं दिक्खे दे चिडूऐं दिआं नुहारां परखदी जे ओह्‌दा जागत कोका चिडू ऐ, सैल्ला जां सुहआ, पीला जां भगमी, नीला जां नाब्बी, जामनूं जां जैह्‌रमौह्‌रा।